Nordjyllands største swingerklub Bella Fantasia i Nørresundby inviterer nysgerrige til at kigge forbi i denne uge.

I denne uge er det International Swinger Week, og i den anledning holder swingerklubben Bella Fantasia åbent hus. Det gør de for at vise, at der ikke er så unormalt i en swingerklub, som folk går og tror, siger Tim Fruergaard, ejer af Bella Fantasia: - Vi forventer, at nye folk kommer forbi, og så håber jeg selvfølgelig på, at vi får manet nogle af de fordomme, der eksisterer, i jorden. I lørdags havde klubben besøg af omkring 40 nye swingere, som var nysgerrige efter at se, hvad der foregår i klubben, fortæller Tim Fruergaard: - Nogle har gået med tanken i flere år, og nu har de muligheden for at opleve swingermiljøet indefra. Bella Fantasia har i forvejen 250 medlemmer, og derudover kommer der mange på gæstekort. Klubben holder åbent hver aften, og normalt er der cirka 15 mennesker. Der er åbent hus i Bella Fantasia i denne uge onsdag, fredag og lørdag, hvor man kan komme fra 19 til 21 og få en rundvisning i klubbens lokaler. Klubben er kun for voksne. Swinging er en social sammenkomst, hvor sex på en eller anden måde spiller en rolle.